# ROMÂNIA PROIECT

**JUDEŢUL MUREŞ (nu produce efecte juridice)\***

**MUNICIPIUL TÂRGU MUREŞ**

**DIRECŢIA POLIŢIA LOCALĂ APROBAT**

**PRIMAR**

**NR.1168 din 11.02.2021 Soόs Zoltán**

**R E F E R A T D E A P R O B A R E**

**privind stabilirea unor fapte care constituie contravenții în domeniul activității comerciale pe raza administrativ teritorială a Municipiului Târgu Mureș**

**și sancțiunile aplicabile acestora**

În accepțiunea legiuitorului din Legea poliției locale nr.155/2010, aceasta îşi desfăşoară activitatea în interesul comunităţii locale, exclusiv pe baza şi în executarea legii, precum *şi a actelor autorităţii deliberative şi ale celei executive ale administraţiei publice locale*.

De asemenea, acționează în conformitate cu ***reglementările specifice fiecărui domeniu de activitate***, stabilite prin acte administrative ale autorităţilor administraţiei publice centrale şi locale.

***Conform art.10 din Legea poliției locale nr.155/2010/R, în domeniul activităţii comerciale, poliţia locală are următoarele atribuţii:***

***a)*** *acţionează pentru respectarea normelor legale privind desfăşurarea comerţului stradal şi a activităţilor comerciale, respectiv a condiţiilor şi a locurilor stabilite de autorităţile administraţiei publice locale;*

***b****) verifică legalitatea activităţilor de comercializare a produselor desfăşurate de operatori economici, persoane fizice şi juridice autorizate şi producători particulari în pieţele agroalimentare, târguri şi oboare, precum şi respectarea prevederilor legale de către administratorii pieţelor agroalimentare;*

***c****)* ***verifică existenţa la locul de desfăşurare a activităţii comerciale a autorizaţiilor, a aprobărilor, a documentelor de provenienţă a mărfii, a buletinelor de verificare metrologică pentru cântare, a avizelor şi a altor documente stabilite prin legi sau acte administrative ale autorităţilor administraţiei publice centrale şi locale;***

***d)*** *verifică respectarea normelor legale privind comercializarea obiectelor cu caracter religios;*

***e)*** *verifică respectarea normelor legale privind amplasarea materialelor publicitare şi a locurilor de comercializare a produselor din tutun şi a băuturilor alcoolice;*

***f****) verifică respectarea prevederilor legale privind orarul de aprovizionare şi funcţionare al operatorilor economici;*

***g)*** *identifică mărfurile şi produsele abandonate pe domeniul public sau privat al unităţii administrativ-teritoriale şi pe raza sectoarelor municipiului Bucureşti sau pe spaţii aflate în administrarea autorităţilor administraţiei publice locale ori a altor servicii/instituţii de interes local şi aplică procedurile legale de ridicare a acestora;*

***h)*** *verifică respectarea regulilor şi normelor de comerţ şi prestări de servicii stabilite prin acte normative în competenţa autorităţilor administraţiei publice locale;*

***i****) cooperează şi acordă sprijin autorităţilor de control sanitar, de mediu şi de protecţie a consumatorilor în exercitarea atribuţiilor de serviciu specifice domeniului de activitate al acestora;*

***j)*** *verifică respectarea obligaţiilor ce revin operatorilor economici cu privire la afişarea preţurilor, a produselor comercializate şi a serviciilor şi sesizează autorităţile competente în cazul în care identifică nereguli;*

***k)*** *verifică şi soluţionează, în condiţiile legii, petiţiile primite în legătură cu activităţi de producţie, comerţ sau prestări de servicii desfăşurate în locuri publice cu încălcarea normelor legale;*

***l)******constată contravenţii şi aplică sancţiuni pentru încălcarea normelor legale specifice realizării atribuţiilor prevăzute la lit. a) - j), stabilite în sarcina autorităţilor administraţiei publice locale.***

De asemenea, conform evoluției legislative în domeniul comercial, pe plan local au fost adoptate mai multe acte normative de aplicabilitate locală, respectiv**:**

* *H.C.L Târgu Mureș nr.124 din 23 noiembrie 2004, privind**instituirea unor avize de funcționare pentru exercitarea unor activități comerciale pe raza Municipiului Târgu Mureșc, cu modificările și completările ulterioare;*
* *H.C.L Târgu Mureș nr.39 din 1 februarie 2007, privind eliberarea“Autorizației de funcționare” pentru unitățile de alimentație publică de pe raza municipiului Târgu Mureș și aprobarea nivelului unor taxe pentru eliberarea /vizarea anuală a acestora, cu modificările și completările ulterioare;*

***Actele normative de aplicabilitate locală din domeniul comercial, anterior enunțate, astfel cum au fost adoptate, nu prevăd și sancțiuni pentru cazul nerespectării obligațiilor imperative stabilite în conținutul lor - de către comercianți persoane fizice/ persoane juridice, după caz.***

***Astfel, în practică, în exercitarea atribuțiunilor de serviciu raportat competențelor conferite de legea nr.155/2010 - cu referire expresă la art.10, agenții, în repetate rânduri cu ocazia verificărilor au constatat eludarea reglementărilor legale pentru acest domeniu de către comercianți, cum ar fi –* lipsa avizului/autorizației de funcționare, eliberat la cerere de către Primăria Mun.Târgu Mureș, lipsa prețurilor la produsele expuse spre vânzare, lipsa sau depășirea termenelor de valabilitate, lipsa documentelor justificative*, fără a avea posibilitatea sancționării, a aplicării unei măsuri coercitive, de constrângere raportat acestor acte normative de aplicabilitate locală.***

***Or, este evident pericolul social existent ca urmare a desfășurării unei activități comerciale, în special cea de alimentație publică, fără îndeplinirea condițiilor legale***

***( ex. lipsă aviz / autorizație de funcționare, ș.a.).***

Un alt argument al acestui demers îl constituie abrogarea prin Legea nr. 222/30 octombrie 2020 a Legii nr.12/1990 *privind protejarea populației împotriva unor activități de producție, comerț sau prestări de servicii ilicite,* stare de fapt și de drept care, a creat o lacună în ceea ce privește executarea în concret a atribuțiilor prevăzute la art.10 din Legea poliției locale nr.155/2010, republicată, cu referire expresă la lipsa unor sancțiuni aplicabile pentru desfășurarea activității comerciale, fără îndeplinirea condițiilor stabilite prin lege*.*

**În acest context, în scopul protecției vieții, sănătății, securității și intereselor economice ale consumatorilor, precum și a mediului,**

în aplicarea reglementărilor legale enunțate și având în vedere cele expuse anterior, respectiv în scopul asigurării unui comerț civilizat, a unui climat de ordine și liniște publică pe raza administrativ-teritorială a Municipiului Târgu Mureș, în conformitate cu prevederile art. 196 alin.(1), lit.a) din O.U.G. nr.57/2019 privind Codul administrativ, ***propunem spre dezbatere și aprobare Consiliului Local al Municipiului Târgu Mureș, proiectul de hotărâre alăturat* .**

**DIRECTOR EXECUTIV**

Matiș Raul Dacian

**Actele administrative sunt hotărârile de Consiliu Local care intră în vigoare și produc efecte juridice după îndeplinirea condițiilor prevăzute de art. 129, art.139 din O.U.G.nr.57/2019 privind Codul Administrativ**